แนวโน้มดัชนีเช้านี้ผันผวน
นักวิเคราะห์ฯคาดตลาดหุ้นไทยเช้านี้ผันผวนคล้ายตลาดภูมิภาคที่เช้านี้แกว่งบวก-ลบ ยังอยู่ในช่วงปรับฐาน, รอปัจจัยใหม่หนุน
27 ส.ค. 2553

นักวิเคราะห์ฯคาดตลาดหุ้นไทยเช้านี้ผันผวนคล้ายตลาดภูมิภาคที่เช้านี้แกว่งบวก-ลบ ยังอยู่ในช่วงปรับฐาน, รอปัจจัยใหม่หนุน
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้คงจะผันผวน เนื่องจากยังไม่มีความชัดเจนว่าการปรับฐานจะสิ้นสุดหรือยัง แต่ก็เป็นจังหวะในการซื้อ ทั้งนี้ ขณะนี้ตลาดบ้านเราคงกำลังรอปัจจัยใหม่เข้ามาสนับสนุนการลงทุน
แม้ว่าในช่วง 2 วันมานี้ต่างชาติจะมีการขายติดต่อกันมา แต่จะเห็นได้ว่าเงินบาทยังคงแข็งค่าอยู่ ซึ่งทำให้เชื่อว่า Fund Flow ยังไหลเข้า และการขายหุ้นของต่างชาติก็ไม่ได้มีการโยกเงินออกไป แต่มองว่าเมื่อทิศทางตลาดกลับมาดีต่างชาติอาจจะกลับมาซื้อใหม่ได้อีก ดังนั้นหุ้นจึงไม่น่าจะปรับตัวลงแรง      
ส่วนตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวก-ลบ นักลงทุนยังคงเฝ้าดูทิศทางเศรษฐกิจที่ชะลอตัวอยู่ โดยเมื่อคืนที่ผ่านมาตัวเลขผู้ขอรับสวัสดิการว่างงานของสหรัฐฯได้ปรับตัวลง แต่มองว่าแม้เศรษฐกิจในสหรัฐฯจะมีการชะลอตัวแต่คงไม่น่าจะถึงกับถดถอย
พร้อมให้แนวรับ 880, 864 จุด แนวต้าน 900 จุด